

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2024 m. sausio 24 d. Nr. 250-I-2

Vilnius

Lietuvos Respublikos Seimo Peticijų komisija 2024 m. sausio 24 d. posėdyje išnagrinėjo pareiškėjo peticiją, kurioje pateiktas siūlymas dėl Lietuvos kariuomenės vado būsto klausimų sureguliavimo ir priėmė sprendimą teikti Seimui išvadą netenkinti šio siūlymo. Sprendimas priimtas, atsižvelgus į Lietuvos Respublikos Seimo kanceliarijos Teisės departamento, Lietuvos Respublikos teisingumo ministerijos, Lietuvos Respublikos vidaus reikalų ministerijos, Lietuvos Respublikos krašto apsaugos ministerijos, Lietuvos Respublikos valstybės saugumo departamento, Lietuvos Respublikos vadovybės apsaugos tarnybos, Lietuvos kariuomenės nuomonę dėl peticijoje pateikto siūlymo.

Vadovaujantis Lietuvos Respublikos vadovybės apsaugos įstatymo 10 straipsnio 2 dalies 1 punktu, Respublikos Prezidento ir Ministro Pirmininko rezidencijų pastatų su jiems priskirtais žemės sklypais ir priklausiniais apsaugai užtikrinti nustatytose šių saugomų objektų apsaugos zonose esančiuose valstybei nuosavybės teise priklausančiuose statiniuose būstas (gyvenamosios patalpos) gali būti suteiktas (suteiktos) tik saugomiems asmenims ir kartu su jais gyvenantiems šeimos nariams. Atsižvelgiant į tai, pagal esamą reglamentavimą, kariuomenės vadui negalėtų būti suteiktas būstas (gyvenamosios patalpos) Respublikos Prezidento ir Ministro Pirmininko rezidencijų pastatų su jiems priskirtais žemės sklypais ir priklausiniais apsaugai užtikrinti nustatytose šių saugomų objektų apsaugos zonose esančiuose valstybei nuosavybės teise priklausančiuose statiniuose. Teisės turėti būstą (rezidenciją), išlaikomą iš valstybės biudžete numatytų lėšų, įtvirtinimas įstatyme reikštų papildomą garantiją (privilegiją) šiems asmenims, kurios įgyvendinimui būtų reikalingos papildomos lėšos.

Pareiškėjas nurodo, kad valstybės saugumui pasitarnautų įstatyminė nuostata, kad kariuomenės vado gyvenamoji vieta būtų numatyta Turniškėse šalia valstybės vadovų, tačiau nėra aišku, ar tokiu siūlymu siekiama spręsti tik kariuomenės vado prestižo klausimą ar kartu nustatyti, kad kariuomenės vadas yra saugomas asmuo. Atkreiptinas dėmesys į tai, kad pagal Lietuvos Respublikos vadovybės apsaugos įstatymą kariuomenės vadas nėra nuolat saugomas asmuo ir Pareiškėjas neprašo kariuomenės vadą įtraukti į nuolat saugomų asmenų sąvoką.

Pažymėtina, jog krašto apsaugos sistemos ir Lietuvos kariuomenės veiklą bei karių aprūpinimą reglamentuojančiuose teisės aktuose nenumatoma galimybė skirti Lietuvos kariuomenės vadui valstybės išlaikomos stacionarios gyvenamosios vietos. Vadovaujantis Lietuvos Respublikos krašto apsaugos sistemos organizavimo ir karo tarnybos įstatymo 631  straipsniu profesinės karo tarnybos kariams, tarp jų ir kariuomenės vadui, kompensuojamos gyvenamosios patalpos nuomos išlaidos, jeigu jie ar jų šeimos nariai tarnybos vietos savivaldybėje ar kitoje savivaldybėje nuo tarnybos vietos mažesniu atstumu, negu Vyriausybės arba jos įgaliotos institucijos nustatytas atstumas, neturi nuosavybės teise priklausančių, techninius bei higienos reikalavimus atitinkančių gyvenamųjų patalpų ar jų dalies.

Komisijos nuomone, teisė turėti būstą (rezidenciją), išlaikomą iš valstybės biudžete numatytų lėšų, yra papildoma garantija (privilegija), kuri pagal esamą teisinį reguliavimą savaime nesuponuoja asmeniui pareigos persikelti į šią rezidenciją gyventi. Todėl manytina, kad klausimas dėl kariuomenės vado būsto turėtų būti sprendžiamas atsižvelgiant į galimybes Vadovybės apsaugos tarnybai užtikrinti tinkamą jo saugumą jo gyvenamojoje vietoje. Galiojanti Lietuvos Respublikos vadovybės apsaugos įstatymo 6 straipsnio 6 dalies 3 punkte įtvirtinta nuostata yra pakankama siekiant užtikrinti valstybės institucijų vadovų, tarp jų kariuomenės vado, saugumą, jei jo saugumui kiltų grėsmė.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo VIII (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2024 m. sausio 24 d. išvados Nr. 250-I-2“ projektą.

Komisijos pirmininkas Edmundas Pupinis

R. Kniukštienė, tel. (0 5) 209 6591, el. p. rimante.kniukstiene@lrs.lt